Broj: 711-I-2201-P-59/21-02-17

Zagreb, 24. studenoga 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 10. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom vlastitih saznanja mogućeg sukoba interesa** **dužnosnika Marina Puha, direktora Hrvatske agencije za civilno zrakoplovstvo,** na 149. sjednici, održanoj dana 24 studenoga. 2021, donosi sljedeću:

**ODLUKU**

**I. Pokreće se postupak za odlučivanje o sukobu interesa protiv dužnosnika Marina Puha, vršitelja dužnosti direktora Hrvatske agencije za civilno zrakoplovstvo od 1. travnja 2018. do 1. svibnja 2019. te direktora Hrvatske agencije za civilno zrakoplovstvo od 1. svibnja 2019.g., zbog mogućeg kršenja članka 8. i 9. ZSSI-a koja proizlazi iz propusta da po pisanom nalogu Povjerenstva, u danom roku koji je protekao 5. veljače 2021.g., podnese pravilno i potpuno ispunjeni obrazac izvješća o imovinskom stanju dužnosnika povodom stupanja na dužnost vršitelja dužnosti direktora Hrvatske agencije za civilno zrakoplovstvo te ponovnog izbora/imenovanja na dužnost direktora Hrvatske agencije za civilno zrakoplovstvo.**

**II. Poziva se dužnosnik Marin Puh da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka, kao i na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 31. ZSSI-a propisano je da su ravnatelji agencija i direkcija Vlade Republike Hrvatske te ravnatelji zavoda koje imenuje Vlada Republike Hrvatske, dužnosnici u smislu navedenoga Zakona. Uvidom u Registar dužnosnika koji ustrojava i vodi Povjerenstvo, utvrđeno je da je je Marin Puh vršitelj dužnost direktora Hrvatske agencije za civilno zrakoplovstvo (u daljnjem tekstu: Agencija) od 1. travnja 2018. do 1. svibnja 2019. te da je od 1. svibnja 2019. direktor Agencije, stoga je povodom obnašanja dužnosti vršitelja dužnosti direktora Agencije, odnosno dužnosti direktora Agencije obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka nadalje je propisano da su dužnosnici obvezni u roku od 30 dana po prestanku obnašanja javne dužnosti podnijeti Povjerenstvu izvješće o svojoj imovini.

Člankom 9. stavkom 1. ZSSI-a propisano je da u izvješće iz članka 8. toga Zakona dužnosnici obvezno unose podatke o načinu stjecanja imovine i izvorima sredstava kojima je kupljena pokretna i nepokretna imovina koju je dužnosnik prema istom Zakonu dužan prijaviti.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a, pisanim putem zatražiti od dužnosnika ispunjenje obveze. Stavkom 2. istog članka propisano je da rok za ispunjenje navedene obveze ne može biti duži od 15 dana od dana primitka pisanog zahtjeva. Stavkom 3. toga članka propisano je da će Povjerenstvo, ako dužnosnik ne ispuni navedenu obvezu u danom roku, pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u Registar imovinskih kartica, utvrđeno je da dužnosnik Marin Puh nije podnio izvješće o imovinskom stanju povodom stupanja na dužnost vršitelja dužnosti direktora Agencije od 1. travnja 2018., kao i da nije podnio izvješće o imovinskom stanju povodom ponovnog imenovanja/izbora na dužnost direktora Agencije od 1. svibnja 2019. u roku od 30 dana od dana stupanja, odnosno ponovnog imenovanja/izbora na navedenu dužnost.

Obzirom da vršitelj dužnosti direktora ima istovjetne ovlasti kao i direktor Agencije, obnašanje dužnosti vršitelja dužnosti direktora smatra se istovjetnim samoj dužnosti.

Povjerenstvo je stoga Zaključkom broj: 711-I-95-IK-3/21-01-16 od 18. siječnja 2021.g. pozvalo dužnosniku da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog obrasca izvješća o imovinskom stanju dužnosnika povodom stupanja na dužnost vršitelja dužnosti direktora Agencije te ponovnog imenovanja/izbora na dužnost direktora Agencije.

Točkom II. izreke navedenoga Zaključka dužnosnik je upozoren da će, ako ne ispuni obvezu podnošenja pravilno i potpuno ispunjenog izvješća o imovinskom stanju u roku od 15 dana od dana primitka Zaključka, Povjerenstvo protiv njega pokrenuti postupak zbog kršenja odredbi iz članka 10. u vezi s člancima 8. i 9. ZSSI-a.

Uvidom u povratnicu utvrđeno je da je dužnosnik navedeni zaključak zaprimio 21. siječnja 2021.g. te je rok od 15 dana za ispunjenje obveze protekao 5. veljače 2021.g., te dužnosnik do ovoga dana nije podnio izvješće o imovinskom stanju, niti je to učinio kasnije.

Naime, u Povjerenstvu je dana 2. veljače 2021.g. zaprimiljen podnesak dužnosnika označen kao zahtjev na zaključak, podnesen temeljem odredbe članka 155. Zakona o općem upravnom postupku („Narodne novine“ broj 47/09., u daljnjem tekstu: ZUP), kojim se traži obavješćivanje radi zaštite prava i pravnog interesa.

Naime, u zahtjevu dužnosnik ističe da nije dužnosnik u smislu ZSSI-a, obzirom da je iz odredbi Zakona o zračnom prometu („Narodne novine“ broj 69/09., 84/11., 54/13. i 127/13. i 92/14.) te Statuta Agencije razvidno da Agencija po svom institucionalnom i organizacijskom obliku nije ustrojena kao ured, agencija, direkcija ili druga stručna služba Vlade Republike Hrvatske koje uredbom osniva Vlada Republike Hrvatske radi obavljanja poslova iz svojeg djelokruga te da direktora Agencije ne imenuje Vlada Republike Hrvatske, slijedom čega se traži pod kojim je uvjetima utvrđeno da je kao vršitelj dužnosti direktora/direktor Agencije uvršten u Registar dužnosnika, odnosno da ga se ukloni s popisa dužnosnika.

Nadalje, u Povjerenstvu je dana 2. veljače 2021.g. zaprimiljen i prigovor temeljem odredbe članka 122. ZUP-a, jer dužnosnik smatra da mu je povrijeđen pravni interes protuzakonitim nametanjem obveze podnošenja izvješća o imovinskom stanju.

Povjerenstvo je rješenjem broj 711-I-304-IK-3/21-04-18 od 18. veljače 2021.g. odbilo navedeni prigovor ne nalazeći da bi bio povrijeđen dužnosnikov pravni interes, navodeći da je u svrhu ustroja Registra dužnosnika na 95. sjednici od 28. travnja 2015. analizom odredbi osnivačkih akata utvrdilo kriterije koje se agencije smatraju agencijama Vlade Republike Hrvatske iz članka 3. stavka 1. podstavka 35. ZSSI-a (nakon zakonskij izmjena podstavak 31.).

U rješenju se obrazlaže da je, imajući u vidu da iz odredbi Zakona o zračnom prometu proizlazi da je osnivač Agencije Republika Hrvatska, da osnivačka prava vrši Vlada Republike Hrvatske, da Agencija odgovara za svoj rad Vladi Republike kojoj podnosi godišnje izvješće o svom radu, kao i godišnji program rada te financijski plan za sljedeću godinu, da Vlada Republike Hrvatske daje suglasnost na imenovanje direktora Agencije, kojeg imenuje Vijeća Agencije, pri čemu Vijeće Agencije na prijedlog nadležnog ministra imenuje Vlada Republike Hrvatske, te da Agencija kao pravna osoba s javnim ovlastima obavlja djelatnost od interesa za Republiku Hrvatsku, Povjerenstvo donijelo zaključak Broj: 711-I-1261-IK-779/15-01-01 od 28. travnja 2015. kojim je utvrdilo da je predmetna Agencija ujedno agencija Vlade Republike Hrvatske iz podstavka 35. navedenog članka Zakona, te da je stoga direktor Agencije obveznik postupanja sukladno odredbama ZSSI-a. Predmetni je zaključak dostavljen Agenciji.

Navedenim rješenjem dužnosniku je također ukazano da upis u Registar dužnosnika nije od konstitutivnog značaja za njegov status dužnosnika, jer se isti ustrojava i vodi za potrebe primjene odredaba ZSSI-a, već da ovaj status proizlazi iz samog ZSSI-a, slijedom čega provedbom upisa ne nastaju druge obveze koje dužnosnika već izravno zakonski ne bi obvezivale. Dužnosnik je protiv navedenog rješešnja pokrenuo upravni spor.

Identično je Povjerenstvo obrazložilo i u dopisu broj: 711-I-305-IK-3/21-05-18 od 18. veljače 2021. kojim je odgovoreno na zahtjev na zaključak kojim se tražila obavijest o postupanju.

Slijedom navedenoga, s obzirom da je u postupku utvrđeno da dužnosnik Marin Puh nije podnio pravilno i potpuno ispunjeni obrazac izvješća o imovinskom stanju dužnosnika povodom stupanja na dužnost vršitelja dužnosti direktora Agencije te ponovnog izbora/imenovanja na dužnost direktora Agencije u roku od 30 dana od dana stupanja na dužnost, odnosno ponovnog izbora/imenovanja, kao ni u daljnjem roku od 15 dana od dana dostave Zaključka kojim je pozvan na ispunjenje navedene obveze, a koji rok je istekao 5. veljače 2021.g., Povjerenstvo je na temelju članka 10. stavka 3. ZSSI-a, donijelo odluku o pokretanju postupka zbog mogućeg kršenja odredbi članka 8. i 9. ZSSI-a.

Sukladno članku 39. stavku 3. ZSSI-a, poziva se dužnosnik Marin Puh da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja odluke.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Marin Puh, osobna dostava
2. Objava na internetskoj stranici Povjerenstva
3. Pismohrana